BEM-CK วิ่ง! ลุ้นเซ็นสัญญา “สายสีส้ม” รัฐบาลหน้า หลังศาลยกฟ้องคดี BTS ยืนล้มประมูล
BEM-CK วิ่ง! หลัง “ศาลปกครองสูงสุด” ยกฟ้องคดี BTS ล้มประมูลรถไฟฟ้าสายสีส้ม โบรกมองส่งผลดีเตรียมเซ็นสัญญาวงเงินลงทุน 1.39 แสนล้านบาท ภายใต้รัฐบาลชุดใหม่
BEM-CK วิ่ง! หลัง “ศาลปกครองสูงสุด” ยกฟ้องคดี BTS ล้มประมูลรถไฟฟ้าสายสีส้ม โบรกมองส่งผลดีเตรียมเซ็นสัญญาวงเงินลงทุน 1.39 แสนล้านบาท ภายใต้รัฐบาลชุดใหม่
30 มี.ค. 2566

ผู้สื่อข่าวรายงานว่า วันนี้(30 มี.ค.66) ราคาหุ้นบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ณ เวลา 10:50 น. อยู่ที่ระดับ 8.90 บาท บวก 0.10 บาท หรือ 1.14% ราคาสูงสุด 8.95 บาท ราคาต่ำสุด 8.80 บาท ด้วยมูลค่าซื้อขาย 222.62 ล้านบาท
ด้าน บริษัท ช.การช่าง จำกัด (มหาชน) หรือ CK ณ เวลา 10:51 น. อยู่ที่ระดับ 20.60 บาท บวก 0.20 บาท หรือ 0.98% ราคาสูงสุด 20.90 บาท ราคาต่ำสุด 20.50 บาท ด้วยมูลค่าซื้อขาย 73.21 ล้านบาท
โดยล่าสุดวันนี้เมื่อเวลา 09:30 น. ผู้สื่อข่าวรายงานว่า ศาลปกครองสูงสุดมีคำพิพากษา ปม BTS ยื่นฟ้องการประมูล “รถไฟฟ้าสายสีส้ม” โดยศาลไม่เห็นพ้องด้วยกับคำพิพากษาของศาลปกครองชั้นต้นและพิพากษากลับ ให้ยกฟ้อง ในคดีที่บริษัท ระบบขนส่งมวลชนกรุงเทพ จำกัด (มหาชน) หรือ BTSC บริษัทในเครือบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS  ยื่นฟ้องคณะกรรมการคัดเลือกฯ โครงการรถไฟฟ้าสายสีส้ม ซึ่งเป็นผู้ถูกฟ้องที่ 1 และ การรถไฟฟ้าขนส่งมวลชนแห่งประเทศไทย หรือ รฟม. ผู้ถูกฟ้องคดีที่ 2
จากกรณีมีมติการประชุม เมื่อวันที่ 3 กุมภาพันธ์ 2564 ที่เห็นชอบให้ยกเลิกประกาศเชิญชวนการร่วมลงทุนตามโครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) ลงวันที่ 3 กรกฎาคม 2563 และยกเลิกการคัดเลือกเอกชนตามประกาศเชิญชวนฯ ดังกล่าว
ทั้งนี้ พิเคราะห์แล้วเห็นว่าการยกเลิกประกาศเชิญชวนและการยกเลิกการคัดเลือกเอกชนตามประกาศเชิญชวนมิได้เป็นไปโดยอำเภอใจ และการยกเลิกเป็นไปเพื่อบรรลุวัตถุประสงค์ระหว่างรัฐและเอกชน ตาม ม.6 พ.ร.บ.การร่วมลงทุนระหว่างรัฐและเอกชน พ.ศ. 2562 ซึ่งถือเป็นการกระทำโดยสุจริตไม่เป็นการเลือกปฏิบัติ และเป็นการกระทำโดยชอบด้วยกฏหมาย
อย่างไรก็ตาม ก่อนหน้านี้ บริษัทหลักทรัพย์ (บล.) พาย จำกัด (มหาชน) ประเมินว่า หากศาลปกครองสูงสุดมีคำพิพากษาตัดสินในทิศทางเดียวกับคดีแรก คือ คดีที่ BTSC ฟ้องว่าการแก้เอกสารคัดเลือกเอกชน (RFP) โครงการรถไฟฟ้าสายสีส้มเป็นไปโดยมิชอบ และละเมิด BTSC (หมายเลขคดีแดงที่ อ.168/2566) ซึ่งคดีถึงที่สุดแล้ว โดยศาลปกครองสูงสุดมีคำพิพากษายกฟ้องเพราะการรถไฟฟ้าขนส่งมวลชนแห่งประเทศไทย (รฟม.) และคณะกรรมการคัดเลือกฯ แก้ RFP โดยชอบ ไม่เป็นการทำละเมิดต่อ BTSC ซึ่งผลการตัดสินทั้ง 2 คดีเช่นนี้จะเป็นประเด็นบวกต่อบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM
โดยกรณีดังกล่าวยังคงคำแนะนำ “ซื้อ” หุ้นบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ซึ่งเป็นผู้รับงานโครงการรถไฟฟ้าสายสีส้มฯ วงเงินลงทุน 139,127 ล้านบาท ในราคาเป้าหมายที่ 11.40 บาท
นอกจากนี้จะส่งผลดีต่อบริษัท ช.การช่าง จำกัด (มหาชน) หรือ CK ในฐานะผู้ถือหุ้นใหญ่ใน BEM ที่ 34.41% และ CK ยังเป็นผู้รับงานก่อสร้างงานโยธาโครงการรถไฟฟ้าสายสีส้มด้วย โดยหุ้น CK นั้นทางบล.พาย ยังคงแนะนำ “ซื้อ” เช่นกัน ให้ราคาเป้าหมาย 27.70 บาท ซึ่งเป็นราคาที่รวมรายได้จากการรับงานโยธาโครงการรถไฟฟ้าสายสีส้มจาก BEM
ทางด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บริษัทหลักทรัพย์ กรุงศรี พัฒนสิน จำกัด (มหาชน) มองว่า สำหรับคำตัดสินนี้ ถือเป็นบวกระยะสั้นๆสำหรับหุ้นของ BEM  เนื่องจากยังมีคดีที่ค้างการพิจารณาอยู่อีก 2 คดีแต่ราคาที่ลงมาณตอนนี้ถือว่ายังมีอัพไซส์ในการเข้าลงทุน
ด้านบล.กสิกรไทย ระบุในบทวิเคราะห์วันนี้ว่า ศาลปกครองสูงสุดพิจารณาคำพิพากษาคดีระหว่าง BTSC (ผู้ฟ้องคดี) กับ รฟม. และคณะกรรมการคัดเลือก ตามมาตรา 36 ในโครงการรถฟฟ้าสายสีส้ม
โดยมองว่าหาก รฟม. และคณะกรรมการคัดเลือกฯ ชนะคดีจะถือเป็น Sentiment บวกต่อ CK, BEM อาจส่งผลให้การอนุมัติของโครงการรถไฟฟ้าดังกล่าวเกิดขึ้นได้เร็วภายหลังได้ครม.ชุดใหม่
ทั้งนี้หากนับตั้งแต่ต้นปีที่ผ่านมาราคาหุ้น CK, BEM ปรับตัวลงมามากกว่า 16% และ 10% ตามลำดับ จากความกังวลเรื่องดังกล่าวและคดีความยังไม่ถึงที่สิ้นสุด เป็นเหตุที่ทำให้ครม.ได้พิจารณาชะลอการอนุมัติโครงการดังกล่าวออกไป